L 200/6
SL
Uradni list Evropske unije
10.8.2023
(5)
Dvainšestdeset proizvajalcev osebnih avtomobilov in 47 proizvajalcev lahkih gospodarskih vozil je Komisijo v skladu s členom 7(5), prvi pododstavek, Uredbe (EU) 2019/631 obvestilo o napakah v podatkih.
Komisija je preverila napake, o katerih so jo obvestili proizvajalci, in razloge za njihove popravke.
(6)
Pri štirih proizvajalcih osebnih avtomobilov in sedmih proizvajalcih lahkih gospodarskih vozil so bila vsa vozila, sporočena v začasnem sklopu podatkov, zunaj področja uporabe Uredbe (EU) 2019/631.
Pri enem proizvajalcu osebnih avtomobilov in enem proizvajalcu lahkih gospodarskih vozil za nobeno od vozil v začasnem sklopu podatkov niso bile sporočene vrednosti za specifične emisije CO2 na podlagi globalno usklajenega preskusnega postopka za lahka vozila (WLTP), ki so potrebne za izračun proizvajalčeve učinkovitosti v koledarskem letu 2021.
Ta proizvajalca zato nista vključena v ta sklep.
(7)
Na podlagi preverjanja napak, ki ga je opravila Komisija, je treba potrditi ali spremeniti začasne izračune za skupno 88 proizvajalcev osebnih avtomobilov in 63 proizvajalcev lahkih gospodarskih vozil.
(8)
V skladu s členom 2(4) Uredbe (EU) 2019/631 so proizvajalci, ki so skupaj z vsemi svojimi povezanimi podjetji odgovorni za manj kot 1 000 novih vozil, registriranih v prejšnjem koledarskem letu, izvzeti iz izpolnjevanja cilja specifičnih emisij.
Vendar je primerno izračunati in sporočiti njihove povprečne specifične emisije CO2 ter število novoregistriranih vozil.
(9)
V skladu s členom 4 Uredbe (EU) 2019/631 se šteje, da je proizvajalec skladen s svojim ciljem specifičnih emisij, če njegove povprečne specifične emisije CO2 ne presežejo njegovega cilja specifičnih emisij.
Pri proizvajalcih, ki so člani združenja, se skladnost oceni na ravni združenja v skladu s členom 6 Uredbe (EU) 2019/631.
Pri proizvajalcih ali združenjih, ki jim je odobreno odstopanje v zvezi s cilji specifičnih emisij za koledarsko leto 2021 v skladu s členom 10 Uredbe (EU) 2019/631, se oceni skladnost povprečnih specifičnih emisij CO2 glede na odobrene cilje glede odstopanja.
(10)
Dva proizvajalca osebnih avtomobilov, Subaru Corporation in Jaguar Land Rover Limited, sta umaknila svoji prošnji za odstopanje od ciljev specifičnih emisij za koledarsko leto 2021 in za navedeno koledarsko leto ustanovila združenja z drugimi proizvajalci.
Zato se za navedena proizvajalca odstopanja od njunih ciljev specifičnih emisij za koledarsko leto 2021 ne uporabljajo več, njuna skladnost pa se oceni na ravni združenja.
(11)
V skladu s členom 5 Uredbe (EU) 2019/631 se pri izračunu povprečnih specifičnih emisij CO2 proizvajalcev osebnih avtomobilov vsak novi osebni avtomobil s specifičnimi emisijami CO2, ki so nižje od 50 g CO2/km, šteje za 1,67 osebnega avtomobila v letu 2021, do olajšave 7,5 g CO2/km v obdobju med letoma 2020 in 2022 za vsakega proizvajalca ali združenje proizvajalcev.
(12)
Prihranki CO2, doseženi z uporabo inovativnih tehnologij (v nadaljnjem besedilu: ekološke inovacije), ki preverjeno prispevajo k zmanjšanju emisij CO2 in ki jih je odobrila Komisija v skladu s členom 11 Uredbe (EU) 2019/631, se upoštevajo pri izračunu povprečnih specifičnih emisij CO2 do skupnega prispevka 7 g CO2/km za vsakega proizvajalca ali združenje proizvajalcev.
V koledarskem letu 2021 se upoštevajo le prihranki CO2 zaradi ekoloških inovacij, ki se določijo s sklicevanjem na WLTP.
(13)
Pri izračunu ciljev specifičnih emisij in povprečnih specifičnih emisij CO2 bi bilo treba upoštevati tudi podatke s popolnimi vrednostmi za maso v stanju, pripravljenem za vožnjo, in emisije CO2, vendar z manjkajočimi ali nepravilnimi identifikacijskimi številkami vozil (oznaka napake B).
Vendar ker proizvajalci navedenih podatkov ne morejo preveriti ali popraviti, je pri določanju odstopanja od cilja za zadevnega proizvajalca primerno uporabiti dovoljeno stopnjo napake.
(14)
Dovoljena stopnja napake se izračuna kot razlika med odstopanji med povprečnimi specifičnimi emisijami CO2 in ciljem specifičnih emisij, pri čemer se upoštevajo vse registracije vozil, ki jih proizvajalci ne morejo preveriti.
Ne glede na to, ali je navedena razlika pozitivna ali negativna, uporabljena dovoljena stopnja napake vedno izboljša položaj proizvajalca glede na njegov cilj specifičnih emisij.